C 488/3

Paziņojumi attiecībā uz Eiropas Parlamenta un Padomes Regulu (ES) 2021/2116 (2021. gada 2. decembris) par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013 (1)

(2021/C 488/02)

Padomes paziņojums par KLP vienkāršošanu

Jaunā īstenošanas modeļa rezultātā būtu jāvar principu, saskaņā ar kuru izdevumus noskaidro uz atbilstības pamata, aizstāt ar principu, saskaņā ar kuru izdevumus noskaidro uz snieguma pamata, un jāļauj kontroles un sankciju sistēmas veidot valsts līmenī, jo tas ir subsidiaritātes jautājums, kas atstāts dalībvalstu ziņā.

Padome lūdz, lai noteikumos, ko Komisija ietvers norādījumos, kurus tā turpmāk izdos, tiktu pilnībā ņemta vērā jaunā īstenošanas modeļa būtība. Minēto noteikumu ietekmē nevajadzētu atkal ieviest atbilstības prasības, kuru darbības joma ir plašāka par to, kas definēta horizontālās regulas 37. pantā.

Konkrēti, tiem būtu jānodrošina labāks satvars procedūrai, ar kuru nosaka no ES finansējuma izslēdzamās summas, nodrošinot atbilstību esošajai plānošanas sistēmai, un tajos būtu jāņem vērā pārkāpuma būtība, lai nodrošinātu, ka tās ir samērīgas ar Eiropas Savienībai nodarītā finansiālā kaitējuma līmeni, jo īpaši ar ietekmi, ko izraisa novirzes no nosacījumu sistēmas. Tāpēc mēs mudinām precizēt definīciju, kas raksturo būtiskus trūkumus pārvaldības sistēmās. Trūkumu var konstatēt, izvērtējot pārvaldības struktūru un Savienības pamatprasību, tostarp ziņošanas sistēmu, darbību. To var paveikt, pārskatot iekšējās kontroles sistēmu, tostarp, testējot atbilstību. Finanšu korekcijas būtu jāveic tikai tajos gadījumos, kad pārvaldības sistēmās ir konstatēti būtiski sistemātiski trūkumi. Izslēdzamajai summai vajadzētu būt saistītai ar nepamatoti iztērēto summu vai ar administratīvajām sankcijām, kas būtu tikušas piemērotas. Vienotas likmes korekcijas būtu jāveic tikai tajos gadījumos, kad nav iespējams precīzi aprēķināt nepamatoti iztērēto summu.

Turklāt ar minētajiem norādījumiem būs jānodrošina, ka verifikācija, ko sagaida no sertifikācijas struktūrām, pārvaldības sistēmu izvērtēšanas gadījumā attiecas tikai uz to, kā šīs sistēmas pārvalda Savienības noteikumus, un nevis uz KLP stratēģiskajos plānos izklāstītajiem individuālu labuma guvēju atbilstības nosacījumiem.

Padome lūdz Komisiju saskaņā ar izziņotajiem mērķiem nodrošināt, ka jaunais īstenošanas modelis neizraisa ievērojamu sloga pieaugumu dalībvalstīm, bet ka drīzāk tiek panākta vispārēja vienkāršošana un garantēta Savienības finanšu interešu aizsardzība, jo īpaši KLP stratēģisko plānu apstiprināšanas procedūrā un horizontālās regulas 59. panta īstenošanā. Padome arī lūdz Komisiju – lai nemazinātu jaunā īstenošanas modeļa ieviešanas radītos ieguvumus administrēšanas jomā, neprasīt papildu ziņojumus par uzraudzību un izvērtēšanu.

Eiropas Parlamenta, Padomes un Komisijas kopīgs paziņojums par turpmākiem pasākumiem, ar kuriem Savienības budžetu aizsargā pret krāpšanu un pārkāpumiem, pieprasot vienotā datizraces rīka vispārēju piemērošanu kopējās lauksaimniecības politikas satvarā

Padome un Eiropas Parlaments apņemas izskatīt priekšlikumu par datizraces rīka obligātu izmantošanu dalībvalstīs, ņemot vērā Komisijas ziņojumu, kurš jāsagatavo līdz 2025. gadam un kurā tiks novērtēta vienotā datizraces rīka izmantošana un sadarbspēja, lai dalībvalstis to varētu vispārēji piemērot.

Komisijas paziņojums par sertifikācijas struktūrām kopējās lauksaimniecības politikas ietvaros

Komisija ņem vērā to, ka Eiropas Parlamenta un Padomes Regulā (ES) 2021/2116 par kopējās lauksaimniecības politikas finansēšanu, pārvaldību un uzraudzību ir iekļauts jauns 13. apsvērums, kas attiecas uz informācijas paziņošanu par norīkotajām sertifikācijas struktūrām. Komisija no dalībvalstīm saņem informāciju par publisku un privātu sertifikācijas struktūru norīkošanu un uztur šo struktūru atjauninātu reģistru uzraudzības vajadzībām. Komisija atgādina par savām saistībām katru gadu paziņot Parlamentam norīkoto sertifikācijas struktūru sarakstu.

Komisijas paziņojums par ELFLA atceltajām saistībām kopējās lauksaimniecības politikas ietvaros

Komisija apstiprina, ka gadījumā, ja pastāv ELFLA finansējuma saistību atcelšanas risks, Komisijas dienesti nosūta vēstuli dalībvalstu iestādēm, lai pirms piemērojamā automātiskās saistību atcelšanas termiņa savlaicīgi brīdinātu tās par minēto risku. Šīs vēstules mērķis ir mudināt palielināt ELFLA finansējuma apguvi un kopā ar dalībvalstīm izpētīt, ko šajā nolūkā varētu darīt.

Komisija cenšas izvairīties no saistību atcelšanas arī tad, ja pastāv īpaši apstākļi. Šajā nolūkā tiks pilnībā piemēroti attiecīgie Eiropas Parlamenta un Padomes Regulas (ES) 2021/2116 noteikumi par saistību atcelšanas perioda pārtraukšanu notiekošas tiesvedības vai administratīvas pārsūdzības gadījumā. Turklāt jo sevišķi tiks pilnībā ievērots noteikums nepiemērot saistību atcelšanu gadījumos, kad budžeta saistības nav izmantotas tādu nepārvaramas varas apstākļu dēļ, kas būtiski ietekmē KLP stratēģisko plānu īstenošanu.

Komisijas paziņojums par pilnvarojumu apvienošanu kopējās lauksaimniecības politikas ietvaros

Komisija atgādina par savām saistībām ievērot 2016. gada 13. aprīļa Iestāžu nolīgumu par labāku likumdošanas procesu. Nolīguma 31. punktā ir noteikts, ka ar nosacījumu, ka Komisija sniedz objektīvu pamatojumu, pamatojoties uz būtisku saikni starp diviem vai vairākiem pilnvarojumiem, kas ietverti vienā tiesību aktā, pilnvarojumus var apvienot. Apspriedes deleģēto aktu sagatavošanā kalpo arī tam, lai norādītu, kuri pilnvarojumi tiek uzskatīti par būtiski saistītiem.

Komisijas paziņojums par turpmākiem pasākumiem ES budžeta resursu aizsardzībai pret krāpšanu un pārkāpumiem, pieprasot Komisijas nodrošināta vienota datizraces instrumenta obligātu izmantošanu

Eiropas Parlamenta, Padomes un Komisijas Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai, 30.–33. punktā noteikts, ka Komisijai jādara pieejama integrēta un sadarbspējīga informācijas un uzraudzības sistēma, tostarp vienots datizraces un riska noteikšanas instruments, lai piekļūtu vajadzīgajiem datiem un tos analizētu un nodrošinātu vispārēju piemērošanu dalībvalstīs. Turklāt minētās trīs iestādes vienojās attiecīgo pamataktu likumdošanas procedūras gaitā lojāli sadarboties, lai nodrošinātu turpmākus pasākumus pēc Eiropadomes 2020. gada jūlija secinājumiem attiecībā uz šo elementu.

Komisija atzinīgi vērtē jaunos noteikumus, ar kuriem ievieš prasību Komisijai darīt pieejamu vienotu datizraces instrumentu, un noteikumus par grupu publicēšanu Horizontālās regulas pantos, tomēr pieeja, par ko likumdevēji vienojušies attiecībā uz KLP, pienācīgi neatspoguļo iestāžu nolīguma vēlamo vērienu un garu. Tomēr Komisija norāda, ka, līdzīgi nolīgumam par Kopīgo noteikumu regulu, dalībvalstīm šā instrumenta izmantošana nav obligāta. Tāpēc saskanīgi ar Komisijas paziņojumu par vienošanos, ko likumdevēji panākuši Kopīgo noteikumu regulā, Komisija uzskata, ka vienošanās, ko likumdevēji panākuši attiecībā uz KLP saskaņā ar 59. panta 2. punktu (Savienības finansiālo interešu aizsardzība) par vienota datizraces instrumenta izmantošanu un datu vākšanu un publicēšanu par grupām 98. pantā (Pārredzamība), nav pietiekama, lai uzlabotu Savienības budžeta aizsardzību pret krāpšanu un pārkāpumiem un nodrošinātu efektīvas pārbaudes attiecībā uz interešu konfliktiem, pārkāpumiem, dubultu finansējumu un līdzekļu ļaunprātīgu izmantošanu noziedzīgās darbībās. Tāpēc Komisija atzinīgi vērtē arī trīs iestāžu kopīgo paziņojumu par vienoto datizraces instrumentu.

Eiropas Parlamenta un Komisijas kopīgais paziņojums par gada veikuma uzraudzību kopējās lauksaimniecības politikas satvarā

Eiropas Parlaments un Komisija atgādina, ka, ņemot vērā jauno īstenošanas modeli un veikuma satvaru, kas jānosaka kopējā lauksaimniecības politikā (KLP) 2023.–2027. gadam, gada veikuma ziņojumiem, ikgadējai uzraudzībai un veikuma pārskatīšanai, ko veic reizi divos gados, ir būtiska nozīme KLP stratēģiskajos plānos izvirzīto mērķu sasniegšanā.

Šajā sakarībā Eiropas Parlaments un Komisija ir vienisprātis, ka Komisijai katru gadu ir jāziņo Eiropas Parlamentam, proti, tā Lauksaimniecības un lauku attīstības komitejai, par panākumiem, kas gūti gada veikuma rezultātu uzraudzības jomā.

Eiropas Parlamenta paziņojums par kopējās lauksaimniecības politikas īstenošanu un pārredzamību

Kopējās lauksaimniecības politikas (KLP) jaunais tiesiskais regulējums paredz lielāku elastību dalībvalstīm valstu stratēģisko plānu (VSP) izstrādē un īstenošanā. Tas ļauj pielāgoties vietējām vajadzībām, joprojām nodrošinot, ka galasaņēmēji ievēro vispārējos attiecināmības nosacījumus. Jaunais īstenošanas modelis (JĪM), ar ko ievieš uz veikumu balstītu pieeju, arī paredz, ka būtiska daļa Savienības līmeņa atbildības Savienības lauksaimniecības fondu pārvaldības un kontroles jomā tiek nodota valsts pārvaldes iestādēm.

Eiropas Parlaments uzskata, ka starp likumdevējiem panāktais iestāžu nolīgums ietver nepieciešamos aizsardzības pasākumus, ar kuriem novērst riskus, kas konstatēti dalībvalstu VSP, kurus apstiprinājusi Komisija, pareizā īstenošanā. Eiropas Parlaments cieši uzraudzīs Komisijas apstiprināto VSP īstenošanu dalībvalstīs, un attiecībā uz Komisijas darbu pilnībā veiks savu uzraudzības funkciju, kas tam piešķirta saskaņā ar Līgumiem un noteikta KLP regulās.

Eiropas Parlaments uzskata, ka ar Eiropas Parlamenta un Padomes Regulu (ES) 2021/2116 par kopējās lauksaimniecības politikas finansēšanu, pārvaldību un uzraudzību ir jānodrošina Savienības finanšu interešu efektīva aizsardzība, tostarp datu vākšana un publicēšana pa grupām, kas nodrošina efektīvas pārbaudes attiecībā uz interešu konfliktiem, pārkāpumiem, divkārša finansējuma problēmām un līdzekļu izmantošanu noziedzīgās darbībās. Attiecībā uz vienotā datizraces rīka izmantošanu dalībvalstīs Eiropas Parlaments atzinīgi vērtē apņemšanos izskatīt priekšlikumu par tā obligātu izmantošanu visās dalībvalstīs, ņemot vērā Komisijas ziņojumu, kurš jāpabeidz līdz 2025. gadam un kurā tiks izvērtēta minētā rīka izmantošana un sadarbspēja.

(1) OV L 435, 6.12.2021., 187 lpp.